Skont ċifri tal-Uffiċju Nazzjonali tal-Istatistika (NSO), t-trasport privat kompla jiżdied tant li s-sena l-oħra ġew reġistrati 16,480 karrozza oħra li żiedu l-flotta tal-karozzi fit-toroq Maltin għal kważi 323,000 vettura. Is-sena li għaddiet kien hemm 928 vettura għal kull 1,000 ruħ li għandhom l-età tal-liċenzja tas-sewqan. Minkejja ż-żieda fil-karozzi, ma jirriżultax li r-rata ta’ incidenti tat-traffiku kienet ikbar mill-2012. Fil-fatt fl-2013 kienu rappurtati ftit aktar minn 14,000 inċident tat-traffiku – kwazi 500 inqas mill-2012. Fihom kważi 1,600 persuna sofrew ġrieħi u kien hemm 18-il persuna li tilfu ħajjithom f’dawn l-inċidenti. Jirriżulta wkoll li s-sena li għaddiet saru mhux inqas minn 12,000 test għal-liċenzja tas-sewqan. Kien hemm kwazi 6,300 sewwieq li għaddew mit-test filwaqt li 5,700 oħra m’ghaddewx. F’Malta u Għawdex hawn 235,000 persuni liċenzjati għas-sewqan li minnhom kważi 94,000 huma nisa. Prattikament nofs il-karozzi f’Malta iridu jgħaddu mit-test tal-VRT kull sena. Is-sena li għaddiet saru kważi 143,000 test tal-VRT. Kien hemm ftit aktar minn 17,000 karozza li kellhom jerġgħu jagħmlu t-test minħabba li weħlu fl-ewwel wieħed.